作者:王義山
標題:樂語
內容:龍樓日永，鶴禁風薰，拂曉壽星光現。無限霞裾，欣傳帝母，與佛同生華旦。佳氣慈闈，看龍顏歡動，玉卮親勸。捧祝殷勤，對萱草青松，菖蒲翠軟。奇香噴，階前芍藥，頻繁紅深紫淺。遙望千官鷺序，曉仗初齊，趨覲慈元宮殿。更喜明朝，虹流佳節，同聽嵩山呼萬。湛露重重，燕慶兩宮，盛事如今親見。齊祝願、西崑凝碧，南山增綠，與天齊算。身長好，年年拜舞宮花顫。